# Chuck Norris

| Chuck Norris |
| --- |
|  |
| **Celé meno** | Carlos Ray Norris |
| **Narodenie** | 10.3.194010. marec 1940 Ryan, Oklahoma, USA |
| **Úmrtie** | 19. marec 2026 (86 rokov) Kauaʻi, Havaj, USA |
|

|  |  |
| --- | --- |
|  |  Filmový portál  Biografický portál |

 |

**Carlos Ray** „**Chuck**“ **Norris** (\* 10. marec 1940, Ryan, Oklahoma, USA – † 19. marec 2026, Kauaʻi, Havaj, USA) bol americký akčný herec, majster bojových umení, spisovateľ, športovec, kaskadér, podnikateľ a mediálna osobnosť. Bol hlavnou postavou televízneho seriálu *Walker, texaský ranger*. Preslávil sa svojim kopom z otočky a mnohými úspechmi v kariére bojových umení.

## Život

Chuck Norris sa narodil v Oklahome. Jeho otec Ray (1918-1971), pochádzajúci z kmeňa Čerokézov, bol mechanik, vodič autobusu a kamiónu. Matka Wilma Norris Knight (1921-2024) bola pôvodom Európanka, prisťahovalkyňa z Írska a pre Chucka bola životným vzorom a podporou. Zomrela 4. decembra 2024 vo veku úctyhodných 103 rokov. Fakt, že je potomkom pôvodných obyvateľov Ameriky, dáva Chuck často najavo a je naň veľmi hrdý. Mal dvoch mladších bratov, Wielanda (1943-1970), ktorého zastrelili počas vojny vo Vietname, a Aarona (\*1951), ktorý je filmový producent, režisér, príležitostný herec a taktiež sa venuje aj bojovým umeniam.

Keď mal Chuck šestnásť rokov, jeho rodičia sa rozviedli a on sa spolu s mamou a bratmi presťahoval do Kalifornie, kde sa matka znova vydala a Chuck tam nastúpil na strednú školu. Chuck opisuje svoje detstvo ako pochmúrne a nevydarené. Bol to antiatleticky založený človek a v škole sa mu vysmievali kvôli jeho pôvodu a vzhľadu. Chuck vo svojej autobiografii pripúšťa, že svojho otca prijal, napriek tomu, že mal problém s alkoholom, bol záletník a o rodinu príliš nejavil záujem.

George H.W. Bush s Chuckom Norrisom Chuck Norris ukončil strednú školu a skoro potom sa oženil so svojou priateľkou. Bolo to 29. decembra 1958, keď mal Chuck 18 a jeho manželka Dianne Kay Holechek len 17 rokov a jeden mesiac (narodená 27. novembra 1941). Slúžil v Leteckých silách USA ako letecký policajt a bol poslaný do Južnej Kórey, kde dostal svoju prezývku Chuck a slúžil ako letecký policajt. Vtedy sa začal učiť Tang Soo Doo, miestne bojové umenie. Získal v ňom čierny pás a postupne ho to priviedlo k čiernym pásom v taekwondo, karate a džiu-džicu. V čase, keď odchádzal domov, mal 21 rokov a bol už držiteľom aj hnedého pásu v jude. Keď sa v roku 1961 vrátil do USA, pokračoval na leteckej základni Air Force Base v Kalifornii. V roku 1962 ho prepustili a potom založil sieť škôl karate. Keď mal 32 rokov, vlastnil ich už tridsaťštyri.

Chuck sa zapísal do histórie v roku 1997, keď bol prvý človek zo západu, ktorému sa podarilo dosiahnuť ôsmyo stupeň čierneho pásu v Taekwondo. Dostal aj Zlatú Doživotnú cenu za dosiahnuté úspechy od Svetovej karatistickej organizácie a mnoho ďalších ocenení.

V máji 2015 získal po viac ako 20 rokoch tréningu 3. dan čierny pás v brazílskom jiu-jitsu.

V roku 2019 získal v brazílskom jiu-jitsu už 4. dan čierny pás. V jiu-jitsu ho nasledujú vnučka Leilani (\*2009) a najmladší vnuk Cash (\* 2010).

S prvou manželkou Dianne Holechek sa rozviedol v roku 1989 po tridsiatich rokoch manželstva, keď ho opustila kvôli druhému mužovi. Chuck má s Dianne dvoch synov, Michael "Mike" (\*1962) a Eric (\* 1964), ktorí sú režiséri, herci a pôsobia aj ako kaskadéri. Počas manželstva s Dianne mal Chuck krátku aféru s mladou adeptkou letectva Johannou L. Brady (\*1943-†2023). Po takmer tridsiatich rokoch, v roku 1991, sa dozvedel, že s Johannou má dcéru Diannu, familiárne prezývanú "Dina" (narodená v roku 1963). Stretol sa s ňou, keď mu Dina napísala list. Vo svojej autobiografii v roku 2004 Chuck priznal, že nepotreboval žiadne testy otcovstva, pretože keď sa na Dinu pozrel, vedel, že je jeho dcéra. Dnes je Dina DiCiolli plnohodnotný člen rodiny Norrisovcov a Chuckovi priviedla na svet tri vnúčatá. Jej syn Dante DiCiolli (\* 1994) i dcéra Gabrielle "Gabi" DiCiolli (\* 1991) sa venujú herectvu, po vzore svojho slávneho starého otca má Dante aj čierny pás v karate.

V roku 1997 v jednej texaskej reštaurácii spoznal Chuck svoju súčasnú manželku, o 23 rokov mladšiu bývalú modelku, Genu (narodená 9. augusta 1963). 28. novembra 1998 sa Gena O'Kelley stala Chuckovou manželkou a 30. augusta 2001 sa im predčasne narodili dvojičky, chlapec Dakota Alan a dievča Danilee "Dani" Kelly. V čase, keď sa dvojičky narodili, mal Chuck už 61 rokov. Chuck si osvojil aj dve Genine deti z jej predchádzajúceho manželstva, dcéru Kelley (\* 1985) a syna Tima (\* 1987). Kelley má dcéru Leilani, ktorá dosiahla vo svojich siedmich rokoch oranžový pás v brazílskom jiu-jitsu.

V roku 1979 založil *United Fighting Arts Federation (UFAF) - Spojenú federáciu bojových umení*, taktiež je jej prezidentom, a v roku 1990 vymyslel vlastné bojové umenie - *Chun Kuk Do* (od 2015 známe ako *Chuck Norris System*), v ktorom spojil dohromady všetky bojové umenia, ktoré sa naučil, vymyslel niekoľko vlastných kombinácii a vytvoril tak jedinečnú zmes - akúsi "universal way". Bojové umenie *Chun Kuk Do* používal aj v seriáli Walker, Texas Ranger.

Od 90. rokov žije Chuck s rodinou na svojom rozľahlom ranči v Navasote v štáte Texas, kde sa venuje farmárčeniu. Chová jelene, muflóny, bizóny a tiež desiatky koní ako nadšený koniar. S manželkou sa snažia dodržiavať tradičný americký vidiecky život. Chuck je aj nadšený poľovník, rybár a ochranca prírody.

V roku 1992 s pomocou svojho priateľa, bývalého amerického prezidenta Georgea H. W. Busha Sr., založil neziskovú organizáciu KICKSTART KIDS, ktorá texaským stredoškolákom cez bojové umenia vštepuje hodnoty, rešpekt a snaží sa deti z problémových oblastí integrovať do bežného života a chrániť pred drogami, alkoholom a gangmi.

Od svojich detí má Chuck dovedna už trinásť vnúčat. V októbri 2018 mala Chuckova najstaršia vnučka Gabi svadbu na jeho ranči v Texase.

V rámci nakrúcania vianočnej reklamy pre T-Mobile bol v roku 2010 v Prahe.

Začiatkom apríla 2024 Chuckov najstarší vnuk Dante Di Ciolli na sociálnej sieti Instagram oznámil, že sa s manželkou Lexi v septembri 2024 stanú rodičmi a čakajú syna. Ich syn sa narodil 17. septembra 2024 a dostal meno Krew Walker DiCiolli. Chuck sa tak po prvýkrát stal pradedkom a dožila sa toho aj Chuckova mama Wilma, ktorá zomrela 4. decembra 2024.

Dňa 19. marca 2026 zomrel po krátkej hospitalizácii v nemocnici na havajskom ostrove Kauai ako 86-ročný. Zomrel v pokoji, v kruhu svojej rodiny.

## Cesta ku sláve

Chuckov vstup do turnajov karate bol neúspešný. Napriek tomu neprestával a začal porážať svojich súperov zaradom. V roku 1968 utrpel svoju piatu a poslednú porážku. Dokázal sa udržať šesť rokov za sebou ako majster v karate v kategórii stredná váha. Okrem toho získal ocenenie trojitej koruny a magazín  *Black Belt*  (Čierny pás) ho vyhlásil za bojovníka roka. Hneď potom v roku 1969 mal premiéru vo filme *The Wrecking Crew* (Záchranná čata).

V roku 1970 bol zabitý jeho brat Wieland vo Vietname. Venoval mu jeden film.

Na prehliadke bojových umení v Long Beach sa stretol s Brucom Leeom, vtedy ešte neznámym. Preslávil ich spoločný film *Cesta Draka*, kde si talianska mafia zavolá na pomoc Chucka z Ameriky, aby im pomohol vyhnať Bruca Leeho z Ríma. Nakoniec dôjde k ich spoločnému stretu v Koloseu, kde Lee po dlhom boji vyhrá.

V roku 1974 ukončil svoju aktívnu karate kariéru novým karate rekordom.

Na filmový dôchodok odišiel oficiálne v roku 2005 ako 65-ročný po odvysielaní záverečného filmu zo série o texaskom rangerovi Cordellovi Walkerovi pod názvom Walker, Texas Ranger: Trial by Fire (Skúška ohňom). V tom istom roku sfilmoval svoju biografiu, ktorá je voľne dostupná na Youtube ako *Chuck Norris Biography.* .

Z času na čas sa ešte objaví vo filmoch či reklamách v malej roli. Napríklad za 30 sekundový klip v 5 verziách pre český T-Mobile zinkasoval v roku 2010 podľa českých Hospodárskych novín pol milióna dolárov.

V roku 2012 po ňom skoro pomenovali most na Slovensku.

V rokoch 1968-2005 hral v približne tridsiatke filmov, čím sa stal hollywoodskou hviezdou a žijúcou legendou filmu, predovšetkým však bojových umení, ktorých znalosť zúročil vo filmoch.

V roku 2007 bol vyhlásený za čestného námorníka, keď obdržal dekrét Honorary Marine. V roku 2008 dostal na Liberty University čestný diplom Honorary Degree z prírodných vied, literatúry a filozofie. V roku 2010 ho texaský guvernér Rick Perry vyhlásil za čestného texaského rangera spoločne s bratom Aaronom Norrisom. [chýba zdroj]

4. apríla 2017 bol Chuck Norris v texaskom Austine vyhlásený za čestného občana štátu Texas (Honorary Texan). [chýba zdroj]

20. apríla 2017 uzrela svetlo sveta Chuckova vlastná mobilná hra NONSTOP CHUCK NORRIS, ktorá je voľne dostupná na stiahnutie do mobilu či tabletu. Hru dostal Chuck k svojim 77. narodeninám ako poctu od spoločnosti Flaregames. Hra obsahuje okrem iného aj Chuckov slávny kop z otočky či množstvo slávnych vtipov, ktoré sa nazývajú "facts" = fakty.

## Názory

Bol členom evanjelikálnej cirkvi; vyslovil sa za používanie Biblie a spoločnej modlitby v školách. Bol stúpencom biblického kreacionizmu.

Bol odporcom potratov, na túto tému napísal niekoľko článkov a esejí. Niekoľkokrát kritizoval propotratové stanoviská Baracka Obamu, v kampani v roku 2008 s odkazom na nich podporil senátora Johna McCaina. V roku 2010 vyzval na podpisovanie Manhattanskej deklarácie.

## „Fakty“ o Chuckovi Norrisovi

Chuck Norris sa stal námetom množstva anekdot známych ako fakty resp. vtipy o Chuckovi Norrisovi. Celý humor je založený na absurdnom zveličovaní sily Chucka Norrisa, neohrozenosti, neprekonateľnosti a fakte, že zákony fyziky sú na neho prikrátke.

Prvé vtipy o drsnosti akčných hrdinov začali vznikať v rok 2005 na diskusnom fóre Something Awful. Pôvodne boli mierené na Vina Diesela po premiére jeho filmu Cumlikátor (The Pacifier). Používatelia fóra však čoskoro zistili, že tento formát humoru oveľa lepšie sedí k postave Chucka Norrisa, najmä vďaka jeho legendárnej úlohe v seriáli Walker, Texaský Ranger. Fenomén sa neskôr začal masovo šíriť aj cez Reddit a nástup sociálnych sietí šírenie týchto vtipov urýchlil.

## Filmografia

Chuck Norris – 1976
* The Wrecking Crew (1969) (Záchranná čata)
* Way of the Dragon (1972) (Cesta Draka)
* The Student Teachers (1973) (Učiteľ študentov)
* Slaughter in San Francisco (1974) (Masaker v San Francisco)
* The Warrior Within (1976) (dokument) (Bojovník vo vnútri)
* Bruce Lee, the Legend (1977) (dokument) (Bruce Lee, legenda)
* Breaker! Breaker! (1977) (Zbíjač, Zbíjač)
* Good Guys Wear Black (1978) (Správni chlapi nosia čiernu)
* A Force of One (1979) (Sila jedného)
* The Octagon (1980) (Osemuholník)
* An Eye for an Eye (1981) (Oko za oko)
* Silent Rage (1982) (Tichá vášeň)
* Forced Vengeance (1982) (Vynútená odplata)
* Lone Wolf McQuade (1983) (Osamelý Vlk McQuade)
* Missing in Action (1984) (Nezvestný po boji)
* Missing in Action 2: The Beginning (1985) (Nezvestný po boji 2: Začiatok)
* Code of Silence (1985) (Kód ticha)
* Invasion U.S.A. (1985) (Invázia USA)
* The Delta Force (1986) (Delta Force)
* The Karate Kommandos (1986), (Komandanti Karate) animovaný detský TV seriál (nadaboval hlavnú postavu)
* Braddock: Missing in Action III (1988) (Nezvestný po boji 3)
* Hero and the Terror (1988) (Hrdina a teror)
* Delta Force 2: The Colombian Connection (1990) (Delta Force 2: Kolumbijská spojka)
* The Hitman (1991) (Najatý vrah)
* Sidekicks (1992) (Postranné údery) – ako Chuck Norris
* Wind in the Wire (1993) – TV film
* Hellbound (1994) (Zásah z pekla)
* Walker Texas Ranger: Deadly Reunion (1994) – TV film
* Top Dog (1995) (Top pes)
* Forest Warrior (1996) (Zálesák) – ako McKenna
* Logan´s War (1998) (Loganova vojna)
* Martial Law (1998) – jedna epizóda ako Cordell Walker
* Sons of Thunder (1999) – štyri epizódy ako Cordell Walker
* The President's Man (2000) (Prezidentov muž) – ako Joshua McCord
* The President's Man 2: A Line in the Sand (2002) (Prezidentov muž 2: Čiara v piesku) – ako Joshua McCord
* Bells of Innocence (2003) (Zvony nevinnosti)
* Yes, Dear? (2003) – v jednej epizóde ako hosť v TV sitkome
* Dodgeball: A True Underdog Story (2004) (Dodgeball : Pravý príbeh podsvetia) – cameo
* The Contender (2005) (Súťažiaci) – cameo ako Chuck Norris
* The Cutter (2005) (Krvavé diamanty) – ako John Shepherd
* Walker, Texas Ranger: Trial by Fire (2005) (Walker, texaský ranger: Skúška ohňom) – TV film
* Expendables II (2012) – cameo ako Booker
* The Goldbergs (2015) (Goldbergovci) – TV sitkom, hosť v jednej epizóde
* Diesel Brothers (2017) – TV show stanice Discovery Channel (v jednej epizóde sa objavil ako hosť)
* Hawaii Five-0 (2020) (Hawaii 5-0) – ako Sgt. Major Phillips v jednej z dvoch finálových epizód seriálu

V 90. rokoch stvárnil hlavnú úlohu texaského rangera, kapitána Cordella Walkera, v seriáli Walker Texas Ranger (1993 – 2001; 203 epizód).

## Referencie

## Iné projekty

Commons* Commons ponúka multimediálne súbory na tému **Chuck Norris**

## Externé odkazy

* Oficiálna stránka Archivované 2011-02-08 na Wayback Machine
* Chuck Norris v Internet Movie Database (po anglicky)
* Chuck Norris v Česko-Slovenskej filmovej databáze